Farmakopöa on ravimitele ning nende koostises olevatele toimeainetele ja abiainetele esitatavate kvaliteedinõuete kogumik, mille eesmärgiks on tagada ravimpreparaatide kvaliteet ja ohutus.  Euroopa farmakopöad (EP) annab välja Euroopa Nõukogu, mille liige Eesti on 1993. aastast.  Euroopa farmakopöa koostamise eesmärgiks on tagada Euroopas toodetavate ja kasutatavate ravimpreparaatide kvaliteet ja ohutus. Euroopa farmakopöa 1. väljaanne ilmus 1969. aastal, seega juba üle 40 aasta tagasi. 2011. aasta 1. jaanuarist kehtib Euroopa farmakopöa 7. väljaanne.  Euroopa farmakopöa eesmärgiks on edendada rahva tervist kehtestades ühised nõuded kasutamiseks kõigile osapooltele, kes vastutatavad ravimite kvaliteedi eest. Euroopa farmakopöa kvaliteedinõuded on aluseks ravimite ohutule  kasutamisele patsientide poolt. Ühtsete nõuete olemasolu hõlbustab ravimite vaba liikumist Euroopas ja tagab Euroopas kasutatavate ja Euroopast eksporditavate ravimite kvaliteedi.